Alkuperänimityksen ja maantieteellisten merkintöjen suojasta annetun asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2004/C 93/11)

Tämä julkaiseminen sisältää oikeuden vastustaa rekisteröintiä mainitun asetuksen 7 ja 12 d artiklassa tarkoitetulla tavalla. Väitteet hakemusta vastaan on tehtävä jäsenvaltion, WTO:n jäsenvaltion tai 12 artiklan 3 kohdan mukaista menettelyä noudattaen hyväksytyn kolmannen maan toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4 kohdan 6 alakohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

NEUVOSTON ASETUS (ETY) N:o 2081/92

REKISTERÖINTIHAKEMUS: 5 ARTIKLA

SAN (x) SMM ( )

Asiakirjan kansallinen numero: 8/2003

1. Jäsenvaltion toimivaltainen viranomainen Nimi: Ministero delle Politiche agricole e forestali

Osoite: Via XX Settembre, 20 - I-00187 Roma

Puh. (39-6) 481 99 68

Faksi (39-6) 42 01 31 26

S-posti: qualita@politicheagricole.it

2. Hakijaryhmittymä 2.1. Nimi: Comitato Promotore per riconoscimento DOP Zafferano di San Gimignano

2.2. Osoite: Via delle fonti 3/A San Gimignano (SI)

Puh. (39) 577 95 02 32

2.3. Kokoonpano: Tuottaja/jalostaja (x) muu ( )

3. Tuotelaji: Luokka 1.8 - Liitteen I muut tuotteet - Mausteet

4. Tavaraerittely (tiivistelmä 4 artiklan 2 kohdan edellytyksistä)

4.1. Nimi: "Zafferano di San Gimignano"

4.2. Kuvaus: "Zafferano di San Gimignano", San Gimignanon sahrami, valmistetaan paahtamalla "crocus sativus L." -sipulikasvin, iiristen sukuun kuuluvan yksisirkkaisen yrttimäisen kasvin, luottien oranssinpunaiset osat. Luotit esiintyvät pitkinä rihmoina, jotka ovat kärjistä leveämmät ja hapsuiset. Paahtamisen jälkeen luottien väri vaihtelee oranssista tyypilliseen punaruskeaan. Luotit on tarjottava kuluttajalle kokonaisina, ja niillä on oltava seuraavat ISO 3632-1:1993 -standardin mukaiset kemialliset ominaisuudet (testausmenetelmä: ISO 3632-2: 1993, kohta 13).

>TAULUKON PAIKKA>

4.3. Maantieteellinen alue: "Zafferano di San Gimignano" tuotantoalueen muodostaa ainoastaan San Gimignano (SI) kunnan alue.

4.4. Alkuperätodisteet: Monien lähteiden mukaan tuotetta alettiin valmistaa San Gimignanossa 1200-luvulla. San Gimignanon sahramin laadusta ja maineesta, joka sillä oli jo 1200-luvulla, kertoo paitsi tuotteen merkittävä vienti muihin Italian kaupunkeihin (Pisa 1238, Genova 1291) myös tuotteen kauppavirroissa tapahtunut yllättävä suunnanvaihdos: sitä kaupattiin idän ja Afrikan maihin (Egyptin Aleksandriaan, Tunisiin, Damiettaan, Akkaan, Tripoliin ja Aleppoon vuosina 1221-1247). Sahramikaupasta saatu tuotto oli niin hyvä, että useat suvut loivat sillä omaisuutensa, ja jotkut niistä - kuten käy ilmi useista lähteistä - päättivät hyödyntää omaisuuttaan myös niiden kuuluisien tornien rakentamiseen, jotka yhä ovat kaupungin ylpeydenaihe. Sahramia annettiin usein myös lahjoina: esimerkiksi vuonna 1241 kunta lahjoitti 25 paunaa sahramia alueella oleskelleelle keisari Fredrik II:lle.

Historialliset todisteet krookuksen (crocus sativuksen kansanomainen nimi) viljelystä San Gimignanossa ovat niin ainutlaatuisen runsaat, että jopa viljelysten sijainti tiedetään. Eri lähteet vahvistavat, että 1200-luvulta lähtien sahramia käytettiin paitsi ruoanlaitossa myös värjäyksessä, lääketieteessä ja maalauksessa. Se mainitaan vanhoissa keskiaikaisissa vero- ja sopimusasiakirjoissa samoin kuin laissa ja kunnallisissa asetuksissa.

On olemassa lukuisia lähteitä, jotka kertovat sahramin perinteisestä viljelystä San Gimignanossa. Niiden joukossa on kattava bibliografia, joista tässä mainitaan joitakin tekstejä.

A. Petino: "Lo zafferano nell'economia del Medioevo" (Sahrami keskiajan taloudessa), s. 172;

D. Abulafia: "Crociati e zafferano" (Ristiretket ja sahrami);

E. Fiumi: "Storia economica e sociale di S. Gimignano" (San Gimignanon taloudellinen ja sosiaalinen historia);

V. R. Ciasca: "L'arte dei medici e degli speziali nella storia del commercio fiorentino dei sec. XII e XV" (Lääkäreiden ja apteekkarien ammattikunta Firenzen kaupankäynnin historiassa 1100- ja 1300-luvuilla);

Vaikka sahramilla ei enää olekaan entisaikojen taloudellista merkitystä, sillä on yhä hyvin merkittävä asema gastronomian ja farmasian aloilla.

"Zafferano di San Gimignano"-sahramin alkuperä taataan jäljitettävyyden takaavalla järjestelmällä, joka perustuu tuottajien ja viljelysten rekisteröintiin varta vasten perustettuun luetteloon, jota asetuksen (ETY) 2081/92 10 artiklan mukainen valvontaelin ylläpitää.

4.5. Viljelymenetelmä/Valmistusmenetelmä: Istutettavien sipulien valinta tapahtuu poistamalla sipulit, joissa on merkkejä pilaantumisesta, läikkiä tai pintavaurioita. Sipulit istutetaan elokuun alun ja syyskuun puolenvälin välisenä aikana hiekkaiseen tai hiekka-savimaahan, josta San Gimignanon alueen maaperä koostuu, sen jälkeen kun niistä on poistettu uloimmat kerrokset ja emosipulin jäänteet.

Lannoitteina käytetään orgaanisia lannoitteita. Kukat kerätään käsin aamun ensimmäisinä tunteina, kun ne eivät ole vielä auenneet, lokakuun alun ja marraskuun lopun välisenä aikana.

Kerätyt kukat tuodaan sisätiloihin, joissa suoritetaan vielä keruupäivän kuluessa "erottelu" tai "siivous", jossa käsin erotetaan oranssinpunaiset osat luoteista niin, ettei vaaleankellertävää osaa tule mukaan. Säilytys tapahtuu tiiviisti suljetuissa lasiastioissa, joihin luotit laitetaan viiden minuutin kuluessa kuivatuksen päättymisestä. Näitä astioita säilytetään ilmastoiduissa ja kuivissa tiloissa ja valolta suojattuina. Erottelua seuraa siis kuivatus, jonka on aina tapahduttava alle 50 °C:n lämpötilassa. Luotit asetetaan ritilöille tai verkoille, jotka on yleensä valmistettu ruostumattomasta teräksestä, puuta polttamalla saadun hiilloksen läheisyyteen, ja niitä käännellään jatkuvasti, jotta kuivuminen on tasaista. Muutkin kuivatustavat, kuten aurinkokuivatus tai sähköuuneissa tapahtuva kuivatus, ovat sallittuja.

4.6. Yhteys maantieteelliseen alkuperään: Kuten aihetta koskevasta tieteellisestä kirjallisuudesta käy ilmi, tuotantoalueelle ominaisella puolikuivalla ilmastolla, johon liittyy erityisesti kesäkauden kuivuus, on myönteinen vaikutus kasvin viljelyyn.

Alueella on myös erityisen suotuisat morfologiset maaperän ominaisuudet, toisin sanoen alueen vuoristoinen maasto ja maaperän erityinen hiekan ja saven sekainen koostumus, jotka estävät kosteuden kerääntymisen. San Gimignanon alue tarjoaa sahramin tuotannolle suotuisat olot, kuten läpäisevän, hyvin vettä johtavan ja terveen maan sekä ilmaston, jossa vuoden keskisademäärä on melko alhainen ja tyypillisesti keskittynyt talvikauteen kesäkauden ollessa kuiva. Alueen geomorfologialle on ominaista sellaisten keskenään lähes samanlaisten kukkuloiden paljous, joiden korkeus on 170 m-624 m, profiili kumpuileva tai heikosti tai kohtalaisesti kalteva ja pintaeroosio vähäistä. Laaksojen osuus on vähäinen verrattuna kukkuloiden kattaman alueen laajuuteen. San Gimignanon alueella ei ole merkittäviä virtoja, ja vesiä on vähän ja ne epätasaisesti jakautuneina.

Maaperän tutkimus osoittaa, että maaperä koostuu etupäässä hiekka- tai hiekka-savimaannoksesta, jossa on vähäisiä määriä mutaa, ja se on hyvin kehittynyttä, yleensä hedelmällistä, melko läpäisevää, ja sille on ominaista suuri huokoisuus, erinomainen vedenjohtokyky, joiden ansiosta maan jäännösilmatila on melko suuri. Myös ilmastollisesti San Gimignanon alue tarjoaa suotuisat olot sahramin viljelylle, sillä suurimmat sademäärät ajoittuvat syksyyn ja kevääseen ja minimimäärät kesäkauteen. Vuotuisen lämpötilanvaihtelun perusteella San Gimignanon alueen ilmasto luokitellaan väli-ilmastoksi/mannerilmastoksi. Näiden tekijöiden yhteisvaikutuksesta San Gimignanon alue tarjoaa sahramin viljelylle ihanteelliset olot, joissa maaperä- ja ilmasto-olot vastaavat kasvin luontaista elinympäristöä ja joiden ansiosta tuote saa ominaislaatunsa. Alueen kiistatta viljelyyn sopivien olojen lisäksi tuotteella on alueeseen yhteys, joka perustuu monenlaisiin taloudellisiin, sosiaalisiin ja tuotannollisiin tekijöihin, jotka ovat osittain hyvin vanhaa perua. San Gimignanossa sahramin viljelyllä on pitkät perinteet, joita koskevaa aineistoa on 1200-luvulta alkaen. Kaikki vaiheet kukkien keruusta luottien erotteluun ja kuivatukseen tehdään vielä nykyäänkin käsin ilman teknisiä apuvälineitä. Myös luottien "erottelu" tai "siivous" tehdään erittäin taidokkaasti käsityönä; ihanteellinen paahtoaste taas todetaan silmin sen kokemuksen perusteella, joka vuosien mittaan omaksutaan kokeneilta työntekijöiltä.

Monissa kaupunkia koskevissa keskiaikaisissa asiakirjoissa sahrami mainitaan sopimusten yhteydessä. Maaseudulla erityisen yleinen oli sopimus, jossa suoritettiin etukäteen käteismaksu tietystä sahramimäärästä, joka luovutettiin keruun jälkeen, "ad novellum". Monipuolisuutensa vuoksi sahramia käytettiin myös rahan asemesta. Tuotteen kaupan historiaan liittyvät myös kunnan asettamat tiukat säännöt, joilla taattiin tuotteen oikea paino ja laatu. Oikeaoppinen punnitus oli uskottu lääkärien ja apteekkarien ammattikunnalle, joka huolehti myös vaakojen kalibroinnista. Tämän toiminnan perintönä kaupungissa ovat säilyneet muun muassa sellaiset sahramin punnitsijaan viittaavat sukunimet kuin "Pesalgruoghi" tai "Pesalgruoci".

Viime aikoina "Zafferano di San Gimignano" on kokenut merkittävän uuden tulemisen sekä gastronomian että farmakologian alalla. Alueella käytetään perinteisiä vakiintuneita tuotanto- ja jalostusmenetelmiä samoja perinteisiä metodeja noudattaen. Monet vaiheet tehdään yhä, niin kuin keskiajallakin, käsin: sipulien valikointi, kukkien keruu aamun ensimmäisinä tunteina, luottien erottelu ja kuivatus tulen läheisyydessä.

Tuotetta käytetään ruoanlaitossa ja joissakin paikallisissa erikoisuuksissa, myös yhdessä tiettyjen muiden San Gimignanolle tyypillisten tuotteiden kanssa, joita ovat viinillä ja sahramilla höystetty leipä sekä sahramilla maustettu focaccia-leipä. Kun tarkastellaan eräitä tekstejä, kuten Anonimo Toscanon 1300-luvulta peräisin olevaa keittokirjaa ("libro della cocina"), huomataan, että sahramin merkitys ruoanlaitossa on vähentynyt huomattavasti entisajoista. Sahrami oli nimittäin keskeinen ainesosa sellaisissa ruokalajeissa kuin "i pestelli", "la peverata", "l'agliata", "la porrata", samoin kuin joissakin juustoissa. Sahramin käytön vähentyminen johtuu ennen muuta viime vuosikymmeninä tapahtuneesta tapojen mullistuksesta, joka on heikentänyt selvästi perinteisten käytäntöjen ja tuotteiden asemaa. Nykyään kehitys on onneksi kääntymässä toiseen suuntaan, ja on syntynyt erilaisia aloitteita ja tapahtumia. Jo vuosien ajan syksyllä sahramin erottelun aikaan San Gimignanossa vietetään "giallo come l'oro" (keltainen kuin kulta) -juhlaa, jonka tarkoituksena on kiinnittää yleisön huomiota tuotteen käyttöön liittyviin kulttuurinäkökohtiin.

4.7. Valvontaelin Nimi: AGROQUALITÀ

Osoite: Via Montebello, 8 - Roma

4.8. Merkintä: Tuote pakataan käsin ja tarjotaan kuluttajalle niin, että luotit jätetään kokonaisiksi, toisin sanoen ohuiksi rihmoiksi. Tuote, jota on yhdessä pakkauksessa 10 senttigrammasta 1 grammaan, pakataan pusseihin tai elintarvikekäyttöön soveltuviin pakkauksiin.

Pakkauksen etiketissä on oltava selkein ja luettavin kirjaimin yhteisön tunnus, sitä koskevat merkinnät ja lain vaatimuksia koskevat tiedot sekä myös seuraavat lisämerkinnät:

- "Zafferano di San Gimignano", jota ei saa kääntää, ja sen jälkeen ilmaisu "Denominazione di Origine Protetta" tai sitä vastaava lyhenne (DOP), jota ei saa kääntää. Näissä merkinnöissä on käytettävä ainakin kaksi kertaa isompia kirjaimia kuin muussa tekstissä;

- tuottaja- ja pakkausyrityksen nimi, toiminimi ja osoite.

Etiketissä ei saa olla mitään muita luokituksia, joita ei ole tässä mainittu. Tuotemerkkeihin viittaavat merkinnät ovat kuitenkin sallittuja, kunhan ne eivät ole luonteeltaan mainostavia tai omiaan johtamaan kuluttajaa harhaan, samoin kuin viljelijäyrityksen nimeen viittaavat merkinnät sekä muut totuudenmukaiset ja todennettavissa olevat viittaukset, jotka ovat yhteisön, kansallisten tai alueellisten säännösten nojalla sallittuja ja jotka eivät ole ristiriidassa tämän eritelmän tarkoituksen ja sisällön kanssa.

Tuotteita, joiden valmistuksessa käytetään raaka-aineena "Zafferano di San Gimignano" (DOP) -sahramia, myös käsiteltyjä tai jalostettuna, voidaan tarjota kuluttajille pakkauksissa, joissa on nimitykseen viittaava merkintä, ilman yhteisön symbolia, kunhan

- "Zafferano di San Gimignano" DOP, sellaisena kuin se on rekisteröitynä, on tuotteen ainoa kyseiseen tavaraluokkaan kuuluva ainesosa;

- "Zafferano di San Gimignano" DOP -sahramin merkinnän käyttäjien on saatava siihen lupa kyseisen nimityksen rekisteröinnin kautta myönnettyjen immateriaalioikeuksien haltijoilta, jotka ovat maa- ja metsätalousministeriön toimeksiannosta muodostaneet nimityksen suojaamisesta vastaavan ryhmittymän. Kyseinen ryhmittymä huolehtii myös käyttäjien merkitsemisestä asianmukaisiin rekistereihin ja suojatun nimityksen moitteettomasta käytöstä. Jollei tällaista ryhmittymää ole muodostettu, edellä mainituista toimenpiteistä huolehtii maa- ja metsätalousministeriö (MIPAF), joka on asetuksen (ETY) N:o 2081/92 täytäntöönpanosta vastaava kansallinen viranomainen.

"Zafferano di San Gimignano" DOP -merkinnän käyttö sitä sisältävissä tai siitä jalostetuissa tai valmistetuissa tuotteissa sallitaan voimassa olevien sääntöjen mukaisesti ainoastaan viittauksena tuotteen ainesosien luettelossa.

Tuotteen tunnuksessa, joka on esitetty alla, on kullanvärinen San Gimignanon kaupungin siluetti ja vasemmalle puolelle sijoitettu krookus, jonka päällimmäiset terälehdet ovat väriltään valkoiset tai liilat (Pantone 258). Kukan kolme luottia ovat väriltään punaisia (Pantone 180). Tunnuksen alaosassa on teksti "ZAFFERANO", joka on kirjoitettu mustilla kirjaimilla dearjoe-kirjasintyypillä kullanväristä taustaa vasten, ja sen alapuolella on teksti "DI SAN GIMIGNANO", joka on kirjoitettu niin ikään mustilla kirjaimilla dj murphic full -kirjasintyypillä valkoista taustaa vasten. Sekä tunnuksen korkeus että leveys on 36 mm.

Tunnusta voidaan käyttää erikokoisena eri käyttötarkoituksiin.

>PIC FILE= "C_2004093FI.003101.TIF">

4.9. Kansalliset vaatimukset: -

EY N:o: IT/00289/08.05.2003.

Täydellisen asiakirjan vastaanottopäivä: 8. joulukuuta 2003.